laion/Wikipedia-Exotic huggingface dataset:
טימותי פיקרינג

טימותי פיקרינג (באנגלית: Timothy Pickering‏; 17 ביולי 1745 - 29 בינואר 1829) היה מזכיר המדינה השלישי של ארצות הברית. כיהן בתפקיד מ-1795 עד 1800 תחת הנשיאים ג'ורג' וושינגטון וג'ון אדמס. פיקרינג נולד בסיילם שבמדינת מסצ'וסטס וסיים בהצלחה את אוניברסיטת הרווארד ב-1763. הוא התנגד לפטריוטים בתחילת מלחמת העצמאות האמריקנית אך ב-1777 קיבל את הצעתו של ג'ורג' וושינגטון להתמנות לגנרל אדמיניסטרטיבי בצבא האמריקני והחזיק בתפקיד עד לסוף המלחמה. לאחר שני ניסיונות כושלים להרוויח כסף בפנסילבניה, הנשיא ג'ורג' וושינגטון מינה את פיקרינג לנציב האינדיאנים האירוקים, וניהל את המשא ומתן להשגת הסכם קנדייגואה(אנ') עם האירוקים ב-1794. כמו כן, וושינגטון הכניסו לקבינט בתור מנהל הדואר ב-1791. הוא נשאר בקבינט למשך 9 שנים, בתפקידו הוא כיהן עד 1795. לאחר מכן היה לזמן קצר שר המלחמה ואז מזכיר המדינה למשך חמש שנים. בתקופת כהונתו פרצה פרשת XYZ ובעקבותיה המלחמה הבלתי רשמית בין ארצות הברית לצרפת. לאחר מחלוקת עם הנשיא ג'ון אדמס בשל תוכניתו של אדמס לעשות שלום עם צרפת, פוטר פיקרינג מהתפקיד במאי 1800. הוא נכנס לסנאט של ארצות הברית כסנאטור ממסצ'וסטס ב-1803 מטעם המפלגה הפדרליסטית. הוא הפסיד את כיסאו ב-1811 ונבחר לבית הנבחרים של ארצות הברית ב-1812, שם נשאר עד 1816. הקריירה הפרלמנטרית שלו נזכרה בעיקר מפני שהנהיג את תנועת ניו אינגלנד להתנתקות מארצות הברית. ב-1816 לא נבחר פיקרינג מחדש וחזר לעיר הולדתו סאלם, שם חי כאיכר עד מותו ב-1829. מדיה וקבצים בנושא טימותי פיקרינג בוויקישיתוף טימותי פיקרינג, באתר המדריך הביוגרפי של הקונגרס של ארצות הברית (באנגלית) טימותי פיקרינג, באתר "Find a Grave" (באנגלית) טימותי פיקרינג, באתר אנציקלופדיה בריטניקה (באנגלית)
רנה סימונסן

רנה טופט סימונסן (בדנית: Renée Toft Simonsen;‏ נולדה ב-12 במאי 1965) היא דוגמנית וסופרת דנית. סימונסן נולדה באורהוס ועבדה תחילה כקופאית בסופר. ב-1981 היא תפסה את תשומת לבו של עורך אופנה ששכנע צלם לצלם אותה לבּוּק. היא השתתפה בתחרות דוגמנות שערך עיתון בדנמרק וזכתה במקום השלישי ובאותה שנה הופיעה על שער של מגזין אופנה בדנמרק. ב-1982 נבחרה לייצג את מדינתה בתחרות דוגמנית העל העולמית ושם זכתה במקום הראשון ובדצמבר 1982 הופיעה על השער של עיתון ווג. מ-1983 החלה להיות אחת הכוכבות העולות של עולם האופנה בכך שכיכבה במספר רב קמפיינים ומגזינים בינלאומיים ובין היתר הופיעה מספר פעמים במהדורה הגרמנית של ווג והופיעה על שער האלבום של להקת רוקסי מיוזיק. ב-1985 שיחקה בתפקיד הראשי בסרט איטלקי ובאותה שנה החלה לצאת עם סולן להקת דוראן דוראן ג'ון טיילור. ב-1989 לקחה סימונסן הפסקה מתחום הדוגמנות ועברה להתגורר במשך 4 חודשים בקיבוץ גבעת חיים מאוחד ביחד עם אחותה, היידי. השתיים עבדו בקיבוץ התנדבות. היא סירבה להצעה להיבחן לתפקיד נערת בונד. לאחר מכן, חזרה לדנמרק על מנת ללמוד עיתונאות, אך לאחר שנכשלה בבחינה המקדימה החלה ללמוד פסיכולוגיה במקום. בין השנים 1991 ל-1993 החלה לעבוד ולשמש כפנים של שתי חברות קוסמטיקה צרפתיות. ב-1997 החלה לשמש כעורכת בעיתון אופנה וב-2002 סיימה את התואר הראשון בפסיכולוגיה. ב-2003 יצא לאור ספר הילדים שכתבה "Karlas kabale" שעובד לסרט באותו השם שיצא לאקרנים בנובמבר 2007. בשנת 2006 פורסם ספרה השני, "Anthony Greenwood" שהיה מועמד לפרס הספרות בדנמרק. באוגוסט 2007 יצא הרומן הראשון שלה "Tirsdag formiddag" (בוקר יום שלישי). באוקטובר 2014 פורסמה הביוגרפיה שלה. רנה סימונסן, ברשת החברתית אקס (טוויטר) רנה סימונסן, ברשת החברתית אינסטגרם רנה סימונסן, במסד הנתונים הקולנועיים IMDb (באנגלית)
איסונואי (ירח)

איסונואי (נקרא גם Jupiter XXVI) הוא אחד הירחים של כוכב הלכת צדק. איסונואי התגלה בשנת 2000 על ידי קבוצת אסטרונאוטים מאוניברסיטת הוואי שבראשה עמד סקוט שפרד וכונה זמנית S/2000 J 6. קוטרו של איסונואי הוא 3.8 קילומטר והוא מקיף את צדק בנטייה של 166 מעלות לקו המשווה של צדק. רדיוס מסלולו של איסונואי סביב צדק הוא 23,833,000 קילומטרים ומשך זמן הקפתו סביב צדק הוא 751.647 ימים. את שמו קיבל באוקטובר 2002 על שם איסונואי, המאהבת של זאוס. איסונואי משתייך לקבוצת הירחים קארמה אשר קרויה על שם הירח קארמה. קבוצה זו היא קבוצה של ירחים שהמשותף להם הוא היותם ירחים לא רגילים שמסלולם סביב צדק הוא בין 23 ל-24 מיליון קילומטר ובנטייה של כ-165°. מדיה וקבצים בנושא איסונואי בוויקישיתוף
מוניקה שנארה

מוניקה שנארה (באנגלית: Monika Schnarre;‏ נולדה ב-27 במאי 1971) היא דוגמנית, שחקנית ומנחת טלוויזיה קנדית. שנארה נולדה באונטריו. היא התפרסמה בגיל 14 שזכתה בתחרות דוגמנית העל העולמית של סוכנות פורד ובכך הפכה לזוכה הצעירה ביותר בהיסטוריה של התחרות. היא הופיעה בגיליון בגדי הים של ספורטס אילוסטרייטד בגיל 14 ועל שער מגזין ווג בגיל 15. בשנת 1989, כאשר היא בת 18, היא כתבה ספר על חוויותיה כדוגמנית. שנארה השתתפה כשחקנית ביותר מ-50 הפקות בטלוויזיה ובקולנוע ובין היתר היא גילמה אחות בסרט ג'וניור לצד אמה תומפסון וארנולד שוורצנגר. היא השתתפה במספר פרקים בתוכניות הטלוויזיה היפים והאמיצים, בוורלי הילס 90210, מכושפות ומלך השכונה. החלה ללמד עיתונאות טלוויזיונית באוניברסיטת קליפורניה ושימשה כמנחה משנית בתוכנית חדשות בידור קנדית. מדיה וקבצים בנושא מוניקה שנארה בוויקישיתוף אתר האינטרנט הרשמי של מוניקה שנארה מוניקה שנארה, ברשת החברתית אקס (טוויטר) מוניקה שנארה, במסד הנתונים הקולנועיים IMDb (באנגלית) מוניקה שנארה, באתר AllMovie (באנגלית) מוניקה שנארה, במסד הנתונים הקולנועיים KinoPoisk (ברוסית)
S/2003 J 9

S/2003 J 9 הוא אחד הירחים של כוכב הלכת צדק, הוא התגלה בשנת 2003 על ידי קבוצת אסטרונומים מאוניברסיטת הוואי שבראשה עמד סקוט שפרד. קוטרו של S/2003 J 9 הוא קילומטר אחד ומהירות סיבובו סביב צדק היא 2.39 ק"מ לשנייה. רדיוס מסלולו של S/2003 J 9 סביב צדק הוא 23,858,000 קילומטרים ומשך זמן הקפתו סביב צדק הוא 752.839 ימים.    S/2003 J 9 בעל אלבדו של 0.04, בהירות נראית של 23.7, אקסצנטריות של 0.269 ומסה של ‎1.4×1012‎ ק"ג.    הירח משתייך לקבוצת הירחים קארמה אשר קרויה על שם הירח קארמה. המשותף לקבוצה זו הוא היותם ירחים לא-רגילים שמסלולם סביב צדק הוא בין 23 ל-24 מיליון קילומטר ובנטייה של כ-165°.    מדיה וקבצים בנושא S/2003 J 9 בוויקישיתוף
אנגולו קאנטה

אנגולו קאנטה (בצרפתית: N'Golo Kanté; נולד ב-29 במרץ 1991) הוא כדורגלן צרפתי המשחק בעמדת הקשר באל-איתיחאד מליגת העל הסעודית ובנבחרת צרפת. קאנטה נולד ברובע העשירי של פריז, אחד מתשעה ילדים להורים שהיגרו לצרפת ממאלי. בגיל עשר החל לשחק במועדון הנוער בסירן, ושיחק שם במשך תשע שנים. ביולי 2010 עבר לקבוצת בולון שבבולון-סור-מר, במאי 2012 רשם את הופעת הבכורה שלו בקבוצה הבוגרת ששיחקה בליגה השנייה בצרפת, עונה לאחר מכן שיחק עם בולון בליגה השלישית וכבש שלושה שערים ב-37 משחקים. ביולי 2013 עבר לקן מליגת המשנה, בעונתו הראשונה בקבוצה שותף ב-38 משחקים, כבש פעמיים וסייע לקן להעפיל לליגת העל. בעונת 2014/2015 שיחק ב-37 משחקי ליגה וכבש פעמיים. באוגוסט 2015 רכשה לסטר סיטי מהפרמייר ליג באנגליה את כרטיס השחקן שלו תמורת שמונה מיליון אירו וקאנטה חתם בקבוצה לארבע עונות. בעונת 2015/2016 נבחר לנבחרת העונה בפרמייר ליג וסייע ללסטר לזכות באליפות הראשונה בתולדותיה. ביולי 2016 עבר קאנטה לצ'לסי תמורת 32 מיליון ליש"ט וחתם בקבוצה על חוזה לחמש שנים. בעונתו הראשונה בקבוצה נבחר לנבחרת העונה ולכדורגלן השנה בליגה האנגלית. ב-12 במאי 2017 זכה עם קבוצתו, צ'לסי, באליפות הליגה, לאחר ניצחון קבוצתו על וסט ברומיץ' 0–1. בעקבות אליפות זו, הפך קאנטה לשחקן הראשון בפרמייר ליג, שזוכה בשתי אליפויות רצופות בשתי קבוצות שונות (לסטר סיטי וצ'לסי). ב-29 במאי 2019 זכה עם צ'לסי בליגה האירופית. שנתיים בדיוק לאחר מכן, ב-29 במאי 2021 זכה עם צ'לסי בליגת האלופות ונבחר לאיש המשחק. בתחילת עונת 2022/2023, לאחר ששותף בשני משחקים בלבד, נפצע קאנטה בשריר הירך האחורי, נותח והושבת למשך תקופה ארוכה. ב-18 ביוני 2023 חתם לארבע שנים באל-איתיחאד מליגת העל הסעודית. ב-2016 זומן לנבחרת צרפת, הוא רשם את הופעת הבכורה שלו ב-25 במרץ כשנכנס כמחליף בתחילת המחצית השנייה במשחק ידידות מול נבחרת הולנד. ב-29 במרץ כבש את שער הבכורה שלו בנבחרת בניצחון על נבחרת רוסיה 2–4. בקיץ נכלל בסגל הנבחרת ליורו 2016, טורניר בו זכתה במקום שני אחרי שהפסידה בגמר 0–1 לפורטוגל. ביולי 2018 זכה יחד עם נבחרת צרפת במונדיאל שנערך ברוסיה. נכלל בסגל נבחרת צרפת לטורניר יורו 2024. מעודכן ל-26 בדצמבר 2023 1 כולל מגן הצדקה והסופר קאפ האירופי לסטר סיטי פרמייר ליג: 2015/2016 צ׳לסי פרמייר ליג: 2016/2017 הגביע האנגלי : 2017/2018 הליגה האירופית: 2018/2019 ליגת האלופות: 2020/2021 הסופר קאפ האירופי: 2021 גביע העולם למועדונים: 2021 נבחרת צרפת מונדיאל 2018 ליגת האומות של אופ"א קשר השנה של אופ"א: 2021 מדיה וקבצים בנושא אנגולו קאנטה בוויקישיתוף אנגולו קאנטה, ברשת החברתית פייסבוק אנגולו קאנטה, ברשת החברתית אקס (טוויטר) אנגולו קאנטה, ברשת החברתית אינסטגרם אנגולו קאנטה, באתר Transfermarkt אנגולו קאנטה, באתר Soccerway אנגולו קאנטה, באתר BDFutbol אנגולו קאנטה, באתר WorldFootball.net אנגולו קאנטה, באתר National Football Teams אנגולו קאנטה, באתר FootballDatabase.eu אנגולו קאנטה, באתר ESPN אנגולו קאנטה באתר התאחדות הכדורגל הצרפתית אנגולו קאנטה באתר הפרמייר ליג מיכאל יוכין‏, החוטף: אנגולו קאנטה הוא המנוע שמוביל את לסטר להצלחה, באתר וואלה, 30 בדצמבר 2015 ynet ספורט, אנגולו קאנטה חתם בצ'לסי, באתר ynet, 16 ביולי 2016 רוני וניק, ‏שמיים כחולים, באתר ערוץ הספורט, 13 במאי 2017 הרבה מעבר למונדיאל: אנגולו קאנטה נותח ויושבת לארבעה חודשים, באתר וואלה, 19 באוקטובר 2022 העברות בעולם - 19.6: הסעודים מסתערים על כוכבי צ'לסי - קאנטה חתם, קוליבאלי וזייש בדרך, באתר וואלה, 18 ביוני 2023 סגל הנבחרת בחשבון הטוויטר הרשמי של נבחרת צרפת, 16 במאי 2024 (בצרפתית)
גד רכליס

גד (גדי) רכליס (נולד ב-5 בפברואר 1967) הוא שחמטאי בדרגת רב-אמן, אלוף ישראל לשנת 1988. נכון ליוני 2021, מדורג במקום ה-26 בישראל לפי מד כושר. גד רכליס נולד במולדובה. בשנת 1977 עלה לישראל עם משפחתו והתגורר בבאר שבע. התאמן אצל אליהו לבנט. בוגר בית הספר התיכון מקיף ו'. בעל תואר ראשון במדעי המחשב מאוניברסיטת בן-גוריון בנגב ותואר שני במתמטיקה מאוניברסיטת תל אביב. מתגורר בתל אביב-יפו. 1986 - אמן בינלאומי 1990 - רב-אמן. 1981 - זכה במקום השני באליפות ישראל לנוער עד גיל 20, שנערכה בכפר סמיר, בגיל 14 בלבד. 1984 - חלק את המקום השישי באליפות העולם בשחמט לנוער שנערכה בקיליאווה, פינלנד. 1985 - סיים במקום תשיעי באליפות אירופה בשחמט לנוער שנערכה בחרונינגן, הולנד. 1986 - חלק את המקום השישי באליפות העולם בשחמט לנוער שנערכה בגסדל, נורווגיה וסיים במקום רביעי באליפות ישראל. 1987 - חלק את המקום השישי באליפות העולם בשחמט לנוער שנערכה בבגיו, הפיליפינים. 1988 - זכה במקום ראשון באליפות ישראל בשחמט. 1988- זכה במקום ראשון באליפות ברלין הפתוחה. 1995 - זכה בפעם השנייה במקום ראשון באליפות ברלין הפתוחה. רכליס ייצג פעמיים את ישראל באולימפיאדות השחמט. אליפויות ישראל בשנים: 1986, 1998, 1994, 1998 ו-2018. מדיה וקבצים בנושא גד רכליס בוויקישיתוף גד רכליס, באתר צ'סגיימס (באנגלית) גד רכליס, באתר פיד"ה (באנגלית) גד רכליס, באתר האיגוד הישראלי לשחמט גד רכליס באתר אולימפבייס (באנגלית) בשבי הפתיחה האנגלית - אלוף הנוער, מעריב, 30 באוקטובר 1981 אליפות העולם בשחמט לנוער, 1984, באתר brasilbase (בספרדית) אליפות העולם בשחמט לנוער, 1986, באתר brasilbase (בספרדית) אליפות העולם בשחמט לנוער, 1987, באתר brasilbase (בספרדית) גד רכליס באולימפיאדת סלוניקי 1988, באתר אולימפבייס (באנגלית) גד רכליס באולימפיאדת נובי סד 1990, באתר אולימפבייס (באנגלית)
אירנה סאס

אירנה סאס (בספרדית: Irene Sáez; נולדה ב-13 בדצמבר 1961) היא פוליטיקאית ונצואלית. נבחרה למיס תבל 1981. סאס הוכתרה ב-1981 כמלכת היופי של ונצואלה, ובתחרות הבינלאומית שנערכה בניו יורק זכתה בתואר מיס תבל. לאחר כשנה של טיולים בעולם במסגרת תפקידה כמיס תבל, החלה ללמוד מדע המדינה באוניברסיטה, ושימשה כשנה כנציגה של תרבות ונצואלה באו"ם. שימשה כשופטת בתחרות מיס תבל 1983. ב-1992 בגיל 30 נבחרה סאס לראשות עיריית צ'אקאו (Chacao), אחת מחמש היחידות המוניציפליות של קראקס, בירת ונצואלה, וכיהנה בתפקיד זה עד 1999. ב-1997 התמודדה בבחירות לנשיאות ונצואלה, והקימה את מפלגתה "תקוות חדשות-IRENE". מצעה התבסס על הפסקת השחיתות בממשלת ונצואלה וצמצום הבירוקרטיה. היא הפסידה בבחירות. ב-1999, לאחר ההפסד במרוץ לנשיאות, נבחרה למושלת מדינת נואבה אספרטה. היא כיהנה בתפקיד עד שנת 2000, כשהייתה בהריון. סאס נשואה פעם שנייה, ולה בן אחד. מתגוררת בארצות הברית. מדיה וקבצים בנושא אירנה סאס בוויקישיתוף אירנה סאס, ברשת החברתית אינסטגרם
עונת 2010/2011 בליגה הלאומית

עונת 2010/2011 בליגה הלאומית הייתה העונה ה-12 של הליגה הלאומית כליגה השנייה בחשיבותה בכדורגל בישראל. הליגה החלה ב-21 באוגוסט 2010 והסתיימה ב-20 במאי 2011. על ניצחון במשחק הוענקו שלוש נקודות ונקודה בודדת הוענקה על תיקו. הליגה כללה 16 קבוצות שתחילה שיחקו ביניהן במשך 2 סיבובים בני 15 משחקים כל אחד - 30 מחזורים בסה"כ. לאחר מכך, קוזזקו הנקודות שצברו הקבוצות בחצי, והליגה חולקה ל-3 בתים: פלייאוף עליון (6 קבוצות), פלייאוף אמצעי (4 קבוצות) ופלייוף תחתון (6 קבוצות). העונה הסתיימה בניצחון של עירוני ניר רמת השרון שעלתה לעונת 2011/2012 לליגת העל לצד הפועל ראשון לציון. הפועל כפר סבא בשנה השנייה ברציפות השתתפה במשחקי המבחן נגד הפועל פתח תקווה ובעקבות שני הפסדים נותרה בליגה השנייה. מכבי עירוני ג'ת אל-אהלי ואחווה עראבה ירדו לליגה השלישית. הכח רמת עמידר רמת גן השתתפה במשחקי המבחן נגד מכבי קביליו יפו ובסיכום שני משחקים נותרה בליגה השנייה. אורן נסים מעירוני רמת השרון זכה בתואר מלך השערים של הליגה עם 18 כיבושים. תוך הורדת 9 נקודות בעקבות תחילת הליך פשיטת רגל תוך הורדת 9 נקודות בעקבות תחילת הליך פשיטת רגל ונקודה נוספת בגלל חוזים כפולים בסיום העונה התקיימו משחקי מבחן לליגה הבכירה כשהפועל פתח תקווה שסיימה במקום ה-14 בליגה הבכירה התמודדה מול הפועל כפר סבא שסיימה במקום השלישי בליגת המשנה. השיטה הייתה נוק-אאוט במפגש כפול בית-חוץ. תוצאה: הפועל פתח תקווה ניצחה 5:1 בסיכום שני המשחקים ונשארה בליגה הבכירה עונה נוספת. בסיום העונה התקיימו משחקי מבחן לליגה הבכירה כשהכח עמידר רמת גן שסיימה במקום ה-14 בליגת המשנה התמודדה מול מכבי קביליו יפו שסיימה במקום הרביעי בליגה א' דרום והגיעה למשחק דרך פלייאוף העלייה (מקום 2-5 בשתי הליגות המחוזיות). השיטה הייתה נוק-אאוט במפגש כפול בית-חוץ. תוצאה: הכח עמידר רמת גן ניצחה 3:2 בסיכום שני המשחקים ונשארה בליגה הלאומית לעונה נוספת. טבלת התחרות נתוני העונה
קלאס באקר

קלאס באקר (בהולנדית: Klaas Bakker;‏ 22 באפריל 1926 באמסטרדם, הולנד - 3 בינואר 2016 באמסטלפיין, הולנד) היה כדורגלן הולנדי ששיחק בעמדות הקשר והחלוץ. באקר שיחק בדה פולוויקרס בין השנים 1943 ו-1951, ולאחר מכן עבר למועדון אייאקס, בו שיחק 169 משחקי ליגה בהם הבקיע 37 שערים. במשחק הליגה שנערך בנובמבר 1955 הוא הבקיע שש שערים. בעונת 1956/57 הוא זכה עם המועדון באליפות הליגה. המשחק האחרון של באקר נערך במאי 1957, משחק זה היה גם המשחק האחרון של חלוץ נוסף של הקבוצה גה ואן דייק. נפטר ב-3 בינואר 2016 בגיל 89. מדיה וקבצים בנושא קלאס באקר בוויקישיתוף קלאס באקר, באתר Transfermarkt קלאס באקר, באתר FootballDatabase.eu https://www.delpher.nl/nl/kranten/view?coll=ddd&identifier=KBNRC01:000037885:mpeg21:a0151 ערך זה הוא קצרמר בנושא כדורגלנים. אתם מוזמנים לתרום לוויקיפדיה ולהרחיב אותו.
פועה שלו-תורן

פועה שלו תורן (מרץ 1930 - 4 בנובמבר 2017) הייתה משוררת, מתרגמת ומאיירת ישראלית. פועה שלו תורן נולדה בתל אביב להורים יוצאי רוסיה הלבנה. היא למדה בגימנסיה הרצליה ובעלת תואר דוקטור בספרות עברית באוניברסיטה העברית. שלו החלה לכתוב עוד כשהייתה תלמידה ביסודי. ב-1954 זכתה בתואר "מיס ירושלים" והשתתפה בתחרות מלכת היופי של ישראל. הייתה חברה באגודת הסופרים, באקו"ם, בפא"ן ישראל, שם היא שימשה יו"ר סניף ירושלים וחברת הנהלה והייתה חברה באקדמיה העולמית לאמנות ולתרבות (W.A.A.C). שיריה תורגמו לשפות רבות. כמה משיריה הולחנו והוקלטו. הייתה נשואה לסופר חיים תורן ובנה היחיד הוא המעצב רוני תורן. חרוזים מבין קפלי המניפה לבי ער נשמת הדברים שערי הלב ב. גוטלובר ויצירתו הפיוטית לחלום אוֹתךָ החתול פיגרו "צפרי נוד" רבינדרנת טאגור (תל אביב : יבנה, תשי"ג) "מתת אוהב" רבינדרנת טאגור (תל אביב : יבנה, תשט"ו) "עלי ארח" רבינדרנת טאגור (תל אביב : יבנה, תשי"ז) "בסוד נשים" רבינדרנת טאגור (תל אביב : יבנה, תש"ך) "שימיני כחותם" רבינדרנת טאגור (תל אביב: יבנה, תשכ"ג) לקט שירים "חליליות" רבינדרנת טאגור (תל אביב: יבנה, תשכ"ט) "לאור השקיעה" רבינדרנת טאגור (תל אביב: יבנה, תשכ"ט) "בשורת אביב" רבינדרנת טאגור (תל אביב: יבנה, תשל"ג) שירים "הרדופים אדמים: דרמה במערכה אחת" / רבינדרנת טאגור (תל אביב: יבנה, 1977) "צללים של אהבה" טלאט סאיט הלמן (תל אביב: יבנה, תשמ"ג 1983) "זו אגרתי לעולם" אמילי דיקינסון (תל אביב: יבנה, תשנ"ד 1993) פרס קלאוזנר מטעם עיריית תל אביב, 1957 פרס בינלאומי לשירי שלום ע"ש ש. שלום, הקונגרס הבינלאומי למשוררים, חיפה, 1992 פרס ראשון ועיטור כבוד בקונגרס הבינלאומי בסין הלאומנית, 1994 פרס "היהלום שבכתר" על תרגומיה לכתבי טאגור, 1995 פרס האישה היוצרת בחסות ויצו, 1998 פרס "כלת האור" מטעם המועצה הציונית בישראל, 1998 פועה שלו-תורן, הזמן האבוד, באנתולוגיה "תמונה קבוצתית" (ספרות ישראלית במאה ה-21), עמ' 99-97, הוצאת כרמל, 2017. כתבי פועה שלו-תורן בפרויקט בן-יהודה הספרים של פועה שלו-תורן, באתר "סימניה" פועה שלו-תורן, ב"לקסיקון הספרות העברית החדשה" פועה שלו-תורן, ב"לקסיקון הסופרים העברים בהווה" העמוד של פועה שלו תורן באתר אגודת הסופרים העבריים כתבה על שלו-תורן בעיתון חרות, 13 בספטמבר 1957 עופר אדרת, "מיס ירושלים" וד"ר לספרות: סיפורה של פועה שלו תורן, באתר הארץ, 9 בנובמבר 2017 הצצה לארכיונה של פועה שלו-תורן באתר מכון גנזים של אגודת הסופרים פועה שלו-תורן, דף שער בספרייה הלאומית פועה שלו-תורן, בלקסיקון הספרות העברית החדשה כתבה מהעיתון חרות, 20 ביוני 1954. כתבה על מלכות היופי בישראל, מספרת בין השאר על השתתפותה של שלו-תורן, עיתון דבר, 22 באפריל 1966. אזכור ששלו-תורן העניקה את סיפרה "לבי ער" לנשיא המדינה דאז זלמן שזר, עיתון מעריב, 12 בפברואר 1964. כתבה מהעיתון חרות, 20 ביוני 1957.
בוניפקיוס השמיני

בוניפקיוס השמיני (או "בוניפציוס השמיני" או "בוניפצ'יוס השמיני", בלטינית: Bonifacius VIII‏; 1235 – 11 באוקטובר 1303) היה אפיפיור מ-24 בדצמבר 1294 עד מותו. נולד בעיר אנאני בחבל לטיום שבאיטליה (מדרום מזרח לרומא), והוטבל בשם בנדטו גאטאני. ב-1294 שכנע את קודמו, סלסטינוס החמישי, להתפטר אחרי שכיהן כאפיפיור חמישה חודשים בלבד. בוניפקיוס נבחר לאפיפיור במקומו וכדי להבטיח שלא יחזור כלא את סלסטינוס בטירת פומון. באותה שנה נכנס פיליפ הרביעי מלך צרפת עם צבאו לחבל גסקוניה (בדרום מערב צרפת) שהיה בידי האנגלים, ואדוארד הראשון מלך אנגליה הכריז מלחמה על צרפת. כדי לממן את הוצאות המלחמה הטילו שני המלכים מיסים על רכושה ואנשיה של הכנסייה. ראשי הכנסייה בצרפת פנו לעזרת בוניפקיוס השמיני שהטיל צו האוסר על מיסוי הכנסייה ללא הסכמתו של האפיפיור (פברואר 1296). בתגובה, גירש פיליפ הרביעי מצרפת את נציגי האפיפיור. בספטמבר של אותה שנה ריכך בוניפקיוס השמיני את עמדתו, ושני המלכים הסכימו שישמש בורר בסכסוך ביניהם. בוניפקיוס השמיני הכריז על 1300 כשנת יובל. המונים מלאו את רחובותיה של רומא, הכנסייה זכתה בהכנסות ממכירת מזון, והאפיפיור היה בשיאו. אך ב-1301 פרץ ריב בין עוזריו של פיליפ הרביעי לבין נציג האפיפיור בצרפת, שהועמד למשפט באשמת המרדה ונכלא. בוניפקיוס דרש לשחררו מיד, והטיל צו האוסר על השלטון החילוני לשפוט איש כנסייה (דצמבר 1301). ב-11 בפברואר 1302 הועלתה איגרתו של האפיפיור בלהבות בפריז בנוכחותו של פיליפ הרביעי. המלך זימן לראשונה את אספת המעמדות הצרפתית (האצולה, הכמורה והמעמד הבינוני) שהודיעו לאפיפיור בכתב, כל אחד בנפרד, כי הם תומכים בשלטון החילוני. בתגובה, פרסם בוניפקיוס השמיני את איגרתו "אחת קדושה" שבה טען לעליונות האפיפיור על כל שלטון חילוני (אוקטובר 1302). במרץ וביוני 1303 זימן פיליפ הרביעי את מועצתו שהכריזה על בוניפקיוס השמיני כעריץ מושחת, ודרשה את פיטוריו על ידי מועצת הכנסייה ברומא. האפיפיור טען כי הוא בלבד מוסמך לכנס את מועצת הכנסייה, והוציא צו נידוי נגד מלך צרפת. אך לפני שסיפק בידו לעשות דבר, בספטמבר 1303 השתלטו אלפיים שכירי חרב של פיליפ הרביעי על ארמון האפיפיור בעיר מולדתו אנאני (בעת ששהה שם, ככל הנראה, לשם חופשה), והחזיקו אותו שם במעצר. אנשי אנאני, בעזרתם של 400 פרשים, שחררו אותו ממעצר והביאו אותו אל הוותיקן ברומא, שם נפטר כתוצאה ממחלה באוקטובר 1303. לאחר מותו נבחר בנדיקטוס האחד עשר כמחליפו לאפיפיור. מדיה וקבצים בנושא בוניפקיוס השמיני בוויקישיתוף בוניפקיוס השמיני, באתר "Find a Grave" (באנגלית) בוניפקיוס השמיני, באתר אנציקלופדיה בריטניקה (באנגלית)
מריוט (פירושונים)

האם התכוונתם ל... מריוט – חברת מלונאות בינלאומית אגם מריוט – אגם בצפון מצרים אדם מריוט – כומר ופיזיקאי צרפתי, על שמו חוק בויל-מריוט
סיונרה

סיונרה (באנגלית: Sayonara) הוא סרט קולנוע אמריקאי משנת 1957, המבוסס על רומן בשם זה מאת ג'יימס מיצ'נר. הסרט הוא דרמה רומנטית המתארת את היחסים הרומנטיים בין חיילי צבא ארצות הברית והנשים היפניות ואת יחסו הגזעני של הצבא נגד תופעה זו. התקופה היא מלחמת קוריאה, חיילים אמריקאים רבים מוצבים ביפן וחלק מהם מפתחים קשרי אהבה עם נשים יפניות ואף נישאים להן. הדבר אינו מוצא חן בעיני שלטונות הצבא העושים הכול כדי להפסיק תופעה זו ולפעמים זה נגמר בטרגדיה. בסרט מושמע השיר "סיונרה" שכתב והלחין אירווינג ברלין. פירוש המילה סיונרה ביפנית הוא "להתראות" וזו המילה האחרונה שמשמיע גיבור הסרט, מייג'ור לויד גרובר, בסוף הסרט. מייג'ור לויד "אייס" גרובר (מרלון ברנדו) הוא טייס קרבי מצטיין המוצב בקוריאה שלזכותו מספר הפלות מיגים. עמו משרת בבסיס ידידו ג'ו קלי (רד באטנס), המאוהב באישה היפנית קטסומי (מיושי אומקי) ורוצה לשאתה לאישה למרות הסתייגותו של לויד. לויד מקבל פקודת העברה לבסיס חיל האוויר בעיר קובה שביפן. מפקד הבסיס, גנרל וֵבסטר הוא שיזם את ההעברה. לויד הוא חבר של בתו איילין (פטרישיה אוונס), שהגיעה לבסיס לפגוש את לויד ולבדוק את היחסים ביניהם. בכניסה למלון הוא נתקל לראשונה ביחס של גזענות כלפי היפנים. קפטן מייק ביילי (ג'יימס גארנר) מבקש להכניס את חברתו היפנית למלון, ונענה בשלילה ובנזיפה מהגנרל על מערכת היחסים שהוא מקיים עם אישה יפנית. גם קלי מגיע לקובה ומבקש מלויד להיות נוכח בטקס נישואיו אצל הקונסול. לויד נענה לו לאחר היסוס, ולאחר מכן ננזף על ידי גנרל ובסטר כי עבר על חוקי הצבא שאוסרים מגע עם נשים יפניות, ובשל חששו של הגנרל כי הדבר יפגע בשמו הטוב של הגנרל עצמו. לויד נפגש עם איילין ומפגין כלפיה קרירות כאשר היא מעלה את שאלת נישואיהם. היא מתיידדת עם רקדן הקבוקי נאקומרה (ריקרדו מונטלבן). הוא פוגש את קפטן ביילי, שחברתו רוקדת בלהקה יפנית גדולה. לויד מתבונן ברקדניות ההולכות ממקום מגוריהן למקום ההופעה, ובראשן מדריכת הלהקה האנה-אוגי (מיקו טאקה), בה הוא מתאהב מיד. לאחר חיזור ממושך היא נענית לו. קלי מקבל פקודת העברה לארצות הברית. פקודה זו כוללת בעיקר אנשי צבא שנישאו ליפניות. לפי החוק אין האישה יכולה להתלוות לבעלה. החוק חוקק בעיקר כדי להניא את האמריקאים להינשא ליפניות. לויד מנסה לעזור לו, ופונה לגנרל ובסטר, אך ללא הועיל. לבסוף קלי יורה בקטסומי ומתאבד. הרומן בין לויד והאנה-אוגי לא מוצא חן בעיני האמריקאים והיפנים. לויד מקבל העברה לארצות הברית והאנה-אוגי מועברת ללהקת ריקוד בטוקיו. לויד טס לטוקיו ומשכנע אותה לבסוף להינשא לו. בצאתם נשאל לויד על ידי כתבי "כוכבים ופסים" מה יש לו להגיד לחבריו וליפנים שאינם מרוצים מיחסיהם והוא משיב: "אִמרו להם: סיונרה". הסרט זכה בארבעה פרסי אוסקר והיה מועמד לארבעה נוספים. פרסים: פרס אוסקר לשחקן המשנה הטוב ביותר - רד באטנס פרס אוסקר לשחקנית המשנה הטובה ביותר - מיושי אומקי. אומקי היא השחקנית האסיאתית הראשונה והיחידה עד היום שזכתה בפרס אוסקר בקטגוריה זו. פרס אוסקר לעיצוב ההפקה הטוב ביותר פרס אוסקר למיקס הסאונד הטוב ביותר מועמדויות: פרס אוסקר לשחקן המשנה הטוב ביותר - מרלון ברנדו לבימוי הטוב ביותר, לצילום הטוב ביותר, לעריכה הטובה ביותר, לסרט הטוב ביותר, לתסריט המעובד הטוב ביותר מדיה וקבצים בנושא סיונרה בוויקישיתוף "סיונרה", במסד הנתונים הקולנועיים IMDb (באנגלית) "סיונרה", באתר נטפליקס "סיונרה", באתר AllMovie (באנגלית) "סיונרה", באתר Rotten Tomatoes (באנגלית) "סיונרה", באתר אידיבי "סיונרה", במסד הנתונים הקולנועיים KinoPoisk (ברוסית) קדימון לסרט סיונרה, באתר יוטיוב
דני דרינקווטר

דניאל "דני" נואל דרינקווטר (באנגלית: Daniel Noel "Danny" Drinkwater; נולד ב-5 במרץ 1990) הוא כדורגלן אנגלי המשחק בעמדת הקשר. דרינקווטר נולד במנצ'סטר שבאנגליה. שיחק במועדון הנוער של מנצ'סטר יונייטד ובנבחרות אנגליה עד גיל 18 ועד גיל 19. ב-2009 זומן לסגל הקבוצה הבוגרת של מנצ'סטר יונייטד אך לא שותף בפועל במשחק. באוגוסט 2009 הושאל להאדרספילד טאון מהליגה השלישית. עונה לאחר מכן הושאל לקארדיף סיטי מהליגה השנייה, בינואר 2011 הושאל לווטפורד מהליגה השנייה ושיחק בקבוצה עד תום העונה. באוגוסט 2011 הושאל לבארנסלי מהליגה השנייה ושיחק בשורותיה עד ינואר 2012. בינואר 2012 עבר דרינקווטר ללסטר סיטי מהליגה השנייה. בעונת 2013/2014 כבש שבעה שערים ב-45 משחקי ליגה, הוא סייע ללסטר להעפיל לפרמייר ליג ונבחר לנבחרת העונה של הליגה השנייה. בעונתו הראשונה בפרמייר ליג שותף ב-24 משחקים מהם פתח ב-16 וסייע ללסטר שסיימה במקום ה-14 להישאר בליגה. בעונת 2015/2016 היה חלק משמעותי בזכייה המפתיעה של לסטר באליפות הפרמייר ליג הראשונה בתולדותיה. ב-31 באוגוסט 2017 ביום האחרון של חלון ההעברות חתם דרינקווטר בצ'לסי תמורת 33 מיליון ליש"ט. ב-8 באוגוסט 2019 הושאל לברנלי עד ל-6 בינואר 2020. ב-7 בינואר 2020 הושאל לאסטון וילה עד לסוף העונה. ב-18 בינואר 2021 הושאל לקסימפאשה הטורקית עד לסיום העונה. ב-30 באוגוסט 2021 הושאל לרדינג מהצ'מפיונשיפ לעונה אחת. דרינקווטר היה חבר בסגל נבחרת אנגליה עד גיל 18 ובנבחרת אנגליה עד גיל 19 שסיימה שנייה באליפות אירופה ב-2009. במרץ 2016 זומן לסגל נבחרת אנגליה הבוגרת ורשם את הופעת הבכורה שלו ב-29 במרץ במשחק ידידות מול נבחרת הולנד שהסתיים בהפסד 2-1. דרינקווטר נבחר לשחקן המצטיין של המשחק. למרות הזכייה באליפות במדי לסטר סיטי, נופה דרינקווטר מסגל נבחרת אנגליה ליורו 2016 בצרפת. לסטר סיטי אליפות אנגליה: 2015/2016 צ'לסי הליגה האירופית: 2018/2019 מדיה וקבצים בנושא דני דרינקווטר בוויקישיתוף דני דרינקווטר, ברשת החברתית אינסטגרם דני דרינקווטר, באתר Transfermarkt דני דרינקווטר, באתר Soccerway דני דרינקווטר, באתר BDFutbol דני דרינקווטר, באתר WorldFootball.net דני דרינקווטר, באתר National Football Teams דני דרינקווטר, באתר FootballDatabase.eu דני דרינקווטר, באתר ESPN דני דרינקווטר באתר לסטר סיטי דני דרינקווטר באתר התאחדות הכדורגל האנגלית דני דרינקווטר באתר הפרמייר ליג נדב יעקבי, שתה מהבאר: סיפור ההצלחה של דרינקווטר, באתר ynet, 29 באפריל 2016 מתן בכור‏, אז נפלת, זה הסיפור: דני דרינקווטר הפך מגיבור אהוב לסמל לחמדנות, באתר וואלה, 27 בדצמבר 2018 אתר ערוץ הספורט – sport5.co.il, באתר m.sport5.co.il England rookie Danny Drinkwater timing his Euro 2016 run to perfection, דיילי מירור, 29 במרץ 2016